Id-Deċiżjoni tal-Kummissjoni
tal-5 ta’ April 2004
li temenda l-Annessi I u II għad-Deċiżjoni 2003/634/KE li tapprova l-programmi għall-għan li jinkiseb status ta’ żoni u rziezet approvati f’ żoni li mhumiex approvati, b’rabta mas-settiċemija emorraġika tad-demm (VHS) u tan-nekrożi emapojetika infettiva (IHN) fil-ħut
(notifikata bid-dokument numru K(2004) 1257)
(Test b’relevanza għaż-ŻEE)
(2004/328/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta’ Jannar 1991 dwar il-kondizzjonijiet tas-saħħa ta’ l-annimali li jirregolaw it-tpoġġija fis-suq ta’ annimali u prodotti ta’ l-akwakultura [1], u l-aktar l-Artiklu 10(2) tiegħua,
Billi:
(1) Id-Deċiżjoni tal-Kummissjoni 2003/634/KE [2] tapprova u tniżżel lista tal-programmi sottomessi minn diversi Stati Membri. Il-programmi huma maħsuba biex, wara li jkunu bdew il-proċeduri dwar żona, jew razzett li jkun f’żona li mhux approvata, Stat Membru jkun jista’ jikseb l-istat ta’ żona approvata jew razzett approvat f’żona li mhix approvata, b’rabta ma’ waħda mill-mardiet tal-ħut jew aktar tat-settiċemija emorraġika tad-demm (VHS) u tan-nekrożi emapojetika infettiva (IHN).
(2) B’ittra li ġġib id-data tat-23 ta’ Diċembru 2003, l-Italja applikat għall-approvazzjoni tal-programm li għandu jitħaddem fiż-żona ta’ Valle del torrente Venina. L-applikazzjoni li ntbagħtet instabet li hija fi qbil ma’ l-Artiklu 10 tad-Direttiva 91/67/KEE, u għalhekk għandha tkun approvata. Fid-data ta’ l-applikazzjoni, l-ewwel teħid ta’ kampjuni kien sar f’Mejju ta’ l-2003. Għalhekk, il-programm għandu jibqa’ sejjer sa Ġunju ta’ l-2005.
(3) B’ittra li ġġib id-data tal-21 ta’ Diċembru 2003, l-Italja applikat għall-approvazzjoni tal-programm li għandu jitħaddem fir-razzett Bassan Antonio. L-applikazzjoni li ntbagħtet instabet li hija fi qbil ma’ l-Artiklu 10 tad-Direttiva 91/67/KEE, u għalhekk għandha tkun approvata. Iż-żona ma kinitx taħt sorveljanza fl-2002. Għalhekk, il-programm għandu jibqa’ sejjer sa l-2004 li bħala minimu għandu jkun hemm żewġ teħid ta’ kampjuni kull sena.
(4) Il-programm li jgħodd għall-Komunità Awtonoma ta’ La Rioja, ġie ffinalizzat u ż-żona issa tniżżlet fid-Deċiżjoni tal-Kummissjoni 2002/308/KE [3].
(5) Għalhekk, id-Deċiżjoni 2003/634/KE għandha tiġi emendata kif xieraq.
(6) Il-miżuri li hemm f’din id-Deċiżjoni huma fi qbil ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali,
ADDOTTAT DIN ID-DEĊIŻJONI:
Artiklu 1
Id-Deċiżjoni 2003/634/KE qed tiġi emendata kif ġej:
1. L-Anness I qed jinbidel bit-test li hemm fl-Anness I għal din id-Deċiżjoni.
2. L-Anness II qed jinbidel bit-test li hemm fl-Anness II għal din id-Deċiżjoni.
Artiklu 2
Din id-Deċiżjoni hija indirizzata lill-Istati Membri.
Magħmula fi Brussel, fil-5 ta’ April 2004.